示臨川曾革
作者：胡寅
朝代：宋

paragraphs: 闕里三千盛，參乎一唯優。
古來宗德業，誰復繼風猷。
晚派南豐衍，賢名內相尤。
高文推大手，奧學擅前修。
有美清江彥，胡爲瘴嶺陬。
宗盟標姓望，海若富源流。
侯館甘魚食，賓筵聽鹿呦。
會須題雁塔，聊爾敝貂裘。
美玉宜深韞，明珠謝暗投。
自嗟鳶跕墮，空羨鶴夷猶。
三釜古云樂，一簞今漫憂。
但令心了了，那畏力仇仇。
繫馬竹雲凈，飛觴梅雪稠。
愧君相屬厚，弱水詎勝舟。